ORDE do 17 de decembro de 2010 pola que se fai público o resultado da avaliación intermedia dos beneficiarios da Orde do 16 de xuño de 2009, de convocatoria das axudas para a consolidación e a estruturación de unidades de investigación competitivas do sistema universitario de Galicia do ano 2009, en réxime de concorrencia competitiva.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 27/12/2010

A Orde do 7 de abril de 2009 (Diario Oficial de Galicia do 16 de abril) convocou as axudas para a consolidación e a estruturación de unidades de investigación competitivas do sistema universitario de Galicia do ano 2009, en réxime de concorrencia competitiva. As axudas foron resoltas mediante Orde do 16 de xuño de 2009 (DOG do 23 de xullo).
Na convocatoria recóllese que os beneficiarios das axudas serán sometidos a unha avaliación ao final da segunda anualidade. De non superar a avaliación, poderase modificar a resolución de concesión da axuda, tal como se especifica no artigo 17 da Lei 9/2007, do 13 de xuño, de subvencións de Galicia, cando se alteren as condicións tidas en conta para a concesión da subvención e, en todo caso, pola obtención concorrente de subvencións ou axudas outorgadas por outras administracións ou entes públicos ou privados, estatais ou internacionais.
Unha vez rematada a correspondente avaliación da segunda anualidade, e atendendo ao informe-proposta elevado pola comisión avaliadora a través da Secretaría Xeral de Universidades, esta consellería
RESOLVE:
Primeiro.-Comunicar a avaliación favorable dos beneficiarios da modalidade de Redes que a continuación se relacionan, e que remataron a percepción da axuda en 2010:
Ver referencia pdf "24700D006P021.PDF"
Segundo.-Comunicar a avaliación favorable dos beneficiarios das modalidades de agrupacións estratéxicas e grupos emerxentes, que recibirán a anualidade de 2011 de axuda concedida pola Orde do 16 de xuño de 2009 pola que se resolve a Orde de convocatoria do 7 de abril de 2009:
Ver referencia pdf "24700D006P021.PDF"
Terceiro.-Os pagamentos das modalidade de agrupacións estratéxicas e grupos emerxentes faranse mediante libramento único e directo ás universidades. Para poder proceder ao libramento dos fondos será preciso que a universidade correspondente expida, na data límite do 31 de outubro do exercicio correspondente á anualidade de que se trate, a certificación expresiva da realización do gasto e do pagamento acompañada dunha memoria explicativa do logro dos obxectivos de consolidación e estruturación do grupo ou rede. Ademais cando a axuda teña cofinanciación de Feder, a universidade correspondente deberá achegar nesa mesma data límite os documentos xustificativos dos gastos e dos pagamentos.
En cumprimento da normativa relativa ao Fondo Europeo de Desenvolvemento Rexional, cando a axuda se cofinancie con este tipo de fondos, as universidades deberán manter unha separación contable adecuada para os gastos relacionados coa axuda que facilite a pista de auditoría. Ademais deberán conservar a documentación por un período de tres anos a partir do peche do Programa operativo, tal como se define no artigo 89º.3 do Regulamento 1083/2006 do Consello. Os gastos deberán xustificarse con facturas ou documentos contables de valor probatorio equivalente e os pagamentos mediante certificación expedida pola universidade correspondente na que conste a data de pagamento.
Cuarto.-Os pagamentos poderán realizarse co cofinanciamento do Fondo Europeo de Desenvolvemento Rexional (Feder) 2007-2013, polo que os beneficiarios das axudas deberán cumprir os requisitos de publicidade que establece o artigo 8º do Regulamento 1828/2006, do 8 de decembro de 2006, polo que se fixan normas de desenvolvemento para o Regulamento 1083/2006, polo que se que establecen as disposicións xerais relativas ao Fondo Europeo de Desenvolvemento Rexional, ao Fondo de Social Europeo e ao Fondo de Cohesión, e ao Regulamento 1080/2006 relativo ao Fondo Europeo de Desenvolvemento Rexional, así como cumprir os requisitos de xustificación que estableza esa mesma normativa.
Quinto.-O incumprimento por parte dos beneficiarios de calquera das bases establecidas na orde da convocatoria suporá a perda do dereito a percibir a axuda correspondente.
Sexto.-Contra esta resolución que esgota a vía administrativa, os interesados poderán interpoñer recurso potestativo de reposición ante a conselleira de Educación e Ordenación Universitaria no prazo dun mes a partir do día seguinte ao da publicación da resolución no Diario Oficial de Galicia, segundo o disposto nos artigos 116º e 117º da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente recurso contencioso-administrativo no prazo de dous meses perante o Tribunal Superior de Xustiza de Galicia.
Disposición derradeira
Esta resolución entrará en vigor o mesmo día da súa publicación no Diario Oficial de Galicia.
Santiago de Compostela, 17 de decembro de 2010.
Jesús Vázquez Abad
Conselleiro de Educación e Ordenación
Universitaria